《登凤凰台放歌》
明代·佘翔

秣陵谁筑凤凰台，玉砌雕阑亦壮哉。曾说当年登太白，西望长安落日哀。

太白昔侍金銮殿，草奏才高承帝眷。被谗一旦流夜郎，万里飘零泪如霰。

侠气纵横隘九州，金鸡赦罢学浮丘。翘首青天不可问，登台欲跨凤凰游。

凤凰一去几千载，浩浩秦淮东倒海。阿阁功名纵可书，何似一杯浇块垒。

青莲居士谪仙人，风尘落落苦其身。骑鲸采石捉明月，天门谒帝谁能驯。

我来访古心凄楚，凤凰太白俱高举。高台今属贵人家，白云一望空延伫。

作者简介：福建莆田人，字宗汉，号凤台。嘉靖三十七年进士。任全椒知县。与御史议事意见相左，即拂衣罢去，放游山水以终。工诗，有《薜荔园诗稿》及《文草》。